Nous, officiaux de la court de Besençon, faisons savoir... que Hugonin de Vianne, frere de noble home mons. Phelippe de Vianne, signour de Paigney, a promis en droit et en jugement, par devant nos, et par son soirement doné sus sains evangiles, à noble baron Jehan de Chalon, signour d’Allay, presenz et stipulanz, que il maintenra par devant luy, come signour dou fié, le plait et la cause que il a meu ou entent à movoir contre mons. Hugue de Vianne, chevalier, fiz à devantdiz mons. Phelippe, pour tel raison come lidiz Hugues a et doit avoir ou chestel de Pymont et es appendices de yceluy, lesques choses il a cogneu en droit et en jugement, par devant nous, estre dou fié adit mons. Jehan de Chalon, et que il ne fera pax, acort, ne quittance, ne vendue, ne transaction, ne alienacion, en quelque main ne en quelque meniere que ce soit, et que il porsuigra ladite cause ensi come il est dessus dit, jusques à fin de quereles, senz querir essoignes ne dilacions, fuers que de droit. Encor a confessé lidiz Hugues en droit, par devant nous, que il a baillié, quitté delivré et vendu, quitte, baille, delivre et vent à devantdit mons. Jehan de Chalon tout le droit et toute la raison que il puet avoir à maintenant, ou pourroit avoir ou temps à venir ou devantdit chestel de Pymont, ou terretoire et es appartenances d’yceluy, pour tel pris come messires Girars, sires d’Arguel, et messires Jehans d’Oyseler, sires de Flagey, chevaliers, doivent dire et ordener, de aut et de baus, douquel pris li devantdiz Hugues et messires Jehans de Chalon les doivent croire, senz aler encontre, par lour soirement. Et pour toutes ces choses tenir, senz aler encontre, fermement, lidiz Hugues a obligey en la main adit mons. de Chalon luy et touz ses biens, muebles et non muebles, presenz et à venir... En tesmoing de laquel chose, nos, à la requeste doudit Hugue, avons mis le seal de la court de Besençon en ces presentes lettres, faites et données le sambadi après feste de saint Barnabé l’apostre, l’an Nostre Signour corrant par mil CCC et VII.